Una companyia alemanya proporciona en lloguer un element de mobiliari urbà que pretén ajudar en la lluita contra la pol·lució a les ciutats, filtrant una quantitat d'aire equivalent a la que filtrarien 275 arbres.
Davant el greu problema de la pol·lució atmosfèrica a moltes ciutats i la impossibilitat, en la majoria de casos, d'augmentar-hi sensiblement la dotació d'espais verds, una empresa emergent alemanya, anomenada Green City Solutions, proposa el City Tree: una peça de mobiliari urbà capaç de descontaminar, en certa mesura si més no, l'aire del seu entorn.
City Tree és un banc compacte, de 3 m d'ample i 4 m d'alt, que presenta una mena de mur vegetal, d'uns 16 m 2 de superfície i tot just 60 cm de profunditat.
Segons els seus responsables, aquesta paret vegetal té tanta capacitat de filtratge d'aire com tindria un bosc de 275 arbres, ocupant-ne però tot just l'1% de l'espai, uns 3,5 m 2.
Green City Solutions assegura que el seu element de mobiliari urbà pot filtrar 240 t de gasos (ozó –O 3 – i òxids de nitrogen –NO x –), de pols i de partícules en suspensió, fins aconseguir-ne reduccions de prop del 30% en un radi aproximat de 50 m.
El banc utilitza diferents tipus de molses, capaces d'atrapar els agents contaminants assenyalats, alhora que proporcionen oxigen.
D'altra banda, la tecnologia d'Internet de les coses (IoT) que incorpora el City Tree permet fer un seguiment acurat i en temps real de la qualitat atmosfèrica de l'entorn i del rendiment ambiental del banc.
Permet també controlar la ventilació i l'efecte de filtre de la instal·lació segons es necessiti (segons versió, vegeu més avall).
La sensorització de City Tree en permet un seguiment precís i en temps real (© Green City Solutions)
Els elements vegetals de City Tree reben automàticament la irrigació necessària a partir de la xarxa urbana d'abastiment d'aigua o del contenidor que incorporen.
Pel que fa a l'energia que necessita aquest banc depurador d'aire per funcionar, la pot obtenir també de la xarxa elèctrica pública, o bé dels panells solars que presenta (hi ha a més l'opció d'equipar-lo amb una pila de combustible).
Un altre avantatge de City Tree, segons l'empresa que l'ha dissenyat, és que la gran capacitat d'emmagatzemament d'humitat de la molsa permet un considerable efecte de refredament de l'aire de l'entorn gràcies a l'evaporació, de manera que pot ajudar a mitigar el fenomen de l'illa urbana de calor.
El City Tree és totalment personalitzable segons les necessitats del client, tot i que se n'ofereixen tres tipologies principals: la línia anomenada Basic presenta els elements indispensables per al funcionament de la instal·lació i ofereix rendiments ambientals menors; la línia dita Performance té més capacitat de filtratge i de producció d'aire net gràcies als ventiladors controlables; i la línia que rep el nom de Premium es troba al capdamunt pel que fa al rendiment ambiental i a l'equipament complementari.
Segons Green City Solutions, més de trenta ciutats d'una desena de països ja tenen instal·lat algun City Tree; una de les darreres incorporacions ha estat Londres, que en va implantar un a Glasshouse Street, prop de Piccadilly Circus, el mes de març de 2018.
Ubicació dels diversos City Tree existents segons dades de desembre de 2017.
El banc, val a dir, se subministra en règim de lloguer per tres mesos, amb un preu de 25.000 € (© Green City Solutions)
Dimensió social de la sostenibilitat, Contaminació atmosfèrica i protecció de l'ambient atmosfèric, Indicadors ambientals